b'\n_START_ARTICLE_\nChristmas Island (Indiske Ocean)\n_START_SECTION_\nGeologi\n_START_PARAGRAPH_\nFor ca. 60 millioner \xc3\xa5r siden dannede en unders\xc3\xb8isk vulkan et bassin, som begyndte at vokse til en koralatol. For 20 millioner \xc3\xa5r siden, sank atolen langsomt og der dannedes bryozokalk og korallerne begyndte at vokse. Ti millioner \xc3\xa5r senere stoppede processen, og \xc3\xb8en begyndte at dukke op over havoverfladen. \xc3\x98ens vulkaniske oprindelse kan ses i dalene og p\xc3\xa5 stranden, hvor basaltklipperne kan ses. _NEWLINE_Christmas Island ligger i det Indiske Ocean, 350\xc2\xa0km syd for Java (\xc3\xb8)_NEWLINE_og 2.616\xc2\xa0km nordvest for Perth. \xc3\x98en er ca. 135\xc2\xa0km\xc2\xb2 stor og best\xc3\xa5r af en vulkansk kerne af den vulkanske bjergart trachyt, basalt og kalksten, der stammer fra skeletterne fra am\xc3\xb8berarten (Foraminifera) og Stenkoraller (Scleractinia). Korallerne h\xc3\xa6ver sig fra en havdybde af 2.000\xc2\xa0m og rager ca. 350\xc2\xa0m over vandspejlet. Terr\xc3\xa6nnet er steppeland med klipper langs kysten. H\xc3\xb8jeste punkt er Murray Hill (361 m).\n_START_SECTION_\nNatur\n_START_PARAGRAPH_\n\xc3\x98en er kendt for sine Christmas Island r\xc3\xb8d krabber (Gecarcoidea natalis). Hvert \xc3\xa5r ved starten af regntiden i november (alt efter m\xc3\xa5nefase) str\xc3\xb8mmer millioner af krabber fra skoven ud til havet for at gyde. _NEWLINE_Flere steder er man ved at genetablere urskov, ved en langsom udplantning i flere perioder. F\xc3\xb8rst plantes nogle planter, der ikke kr\xc3\xa6ver megen jord og skygge, senere giver de skygge for mere \xc3\xa6dle tr\xc3\xa6er._NEWLINE_Fregatfuglen Fregata andrewsi, Jule\xc3\xb8-sulen (Papasula abbotti), Jule\xc3\xb8-h\xc3\xb8geugle (Ninox natalis), Jule\xc3\xb8-kejserdue (Ducula whartoni), Jule\xc3\xb8-brillefugl (Zosterops natalis), \xc3\xb8drossel (Turdus poliocephalus erythropleurus og hvidhalet tropikfugl (Phaethon lepturus fulvus) er alle endemiske p\xc3\xa5 denne \xc3\xb8. _NEWLINE_Sidstn\xc3\xa6vnte pryder territoriets flag. _NEWLINE_Spidsmusen Crocidura fuligonosa trichura, som man i begyndelsen af det 20. \xc3\xa5rhundrede antog for at v\xc3\xa6re udryddet, blev i slutningen af 1990erne genopdaget. _NEWLINE_Mens \xc3\xb8ens dyreverden f\xc3\xb8r i tiden var truet af en intensiv fosfatbrydning er den i nutiden truet af den fra Afrika indsl\xc3\xa6bte lille gule myre, den s\xc3\xa5kaldte Crazy ant (Anoplolepis gracilipes), som via sin fork\xc3\xa6rlighed for visse saftsugende insekter p\xc3\xa5 tr\xc3\xa6erne stort set har udryddet disses naturlige fjender. Derudover dr\xc3\xa6ber den hvert eneste \xc3\xa5r millioner af den endemiske r\xc3\xb8de Christmas Island r\xc3\xb8d krabbe.\n_START_SECTION_\nBefolkning\n_START_PARAGRAPH_\nI 2001 havde \xc3\xb8en 2.771 indbyggere, mens der kun var ca. 1.400 indb. tilbage i 2006. Befolkningen best\xc3\xa5r af 70\xc2\xa0% kinesere, 20\xc2\xa0%europ\xc3\xa6ere og 10\xc2\xa0% malaier._NEWLINE_35\xc2\xa0% er buddister, 25\xc2\xa0%, muslimer, 18\xc2\xa0%kristne og 15\xc2\xa0% er taoister._NEWLINE_Sprogene p\xc3\xa5 \xc3\xb8en er engelsk, kinesisk og malaisk.\n_START_SECTION_\nHistorie\n_START_PARAGRAPH_\n\xc3\x98en var fra begyndelsen af det 17. \xc3\xa5rhundrede kendt af europ\xc3\xa6iske s\xc3\xb8farere. Den blev navngivet af den britiske kaptajn William Mynors, der den 25. december 1643 med skibet Royal Mary n\xc3\xa5ede \xc3\xb8en. Den f\xc3\xb8rste europ\xc3\xa6er der bes\xc3\xb8gte \xc3\xb8en var i 1688 den britiske geograf William Dampier, der fandt \xc3\xb8en ubeboet. _NEWLINE_Efter at der p\xc3\xa5 \xc3\xb8en var fundet store fosfatforekommester, blev den i 1888 annekteret af det Britiske Imperium og kort tid efter i 1890 blev der udvundet fosfat ved hj\xc3\xa6lp af overvejende arbejdere fra Singapore, Kina og Malaysia._NEWLINE_I 2. verdenskrig var \xc3\xb8en besat af japanerne._NEWLINE_\xc3\x98en der tidligere h\xc3\xb8rte under den britiske kronkoloni Singapore, blev overdraget til Australien den 1. oktober 1958. Fra 1981 fik \xc3\xb8ens indbyggere australsk statsborgerskab. Fra 1984 gav Australien \xc3\xb8en sociale rettigheder i form af social forsorg, sundhedsv\xc3\xa6sen og uddannelse og gav samtidig indbyggerne politiske rettigheder. I 1985 blev der indf\xc3\xb8rt en huslejeskat._NEWLINE_Omdrejningspunktet for det lokale liv var Fosfatkommissionen, hvor hele befolkningen arbejdede. I 1987 lukkede myndighederne minen, der blev gen\xc3\xa5bnet i 1990 af en privat mineejer, men p\xc3\xa5lagt skrappe milj\xc3\xb8krav. I 1991 blev der gennemf\xc3\xb8rt investeringer mhp. udviklingen af \xc3\xb8ens turistpotentiale._NEWLINE_I august 2001 blev 460 overvejende afghanske, singalesiske og thailandske flygtninge reddet af et norsk skib, der efterf\xc3\xb8lgende fors\xc3\xb8gte at s\xc3\xa6tte dem af p\xc3\xa5 Christmas Island, men dette blev hindret af de australske myndigheder. En ny lov udelukkede Christmas Island og andre andre australske kolonier fra at v\xc3\xa6re adgangsvej til Australien. Samtidig anmodede den australske regering stillehavsstaterne Nauru, Palau, Fiji og Tuvalu om at \xc3\xa5bne modtagelseslejre for de flygtninge, der blev afvist af Australien.\n_START_SECTION_\nFlag\n_START_PARAGRAPH_\nFra den 26. Januar 2002 er det siden 1986 anvendte flag v\xc3\xa6ret \xc3\xb8ens officielle flag._NEWLINE_Den gr\xc3\xb8nne og bl\xc3\xa5 trekant repr\xc3\xa6senterer \xc3\xb8ens vegetation og det omgivende hav. Sydkorset viser tilh\xc3\xb8rsforholdet til Australien. Fuglen p\xc3\xa5 flaget er Hvidhalet tropikfugl (Phaethon lepturus fulvus), der kun lever p\xc3\xa5 Christmas Island. Den gyldne skive med det gr\xc3\xb8nne kort, symboliserer fosfatudvindingens historie.'